Hundredvis af millioner er de seneste år endt som godtgørelser til fyrede topchefer i landets kommuner og regioner. Det fortæller TV 2 i dag. I hele landet er der i alt brugt knap en kvart milliard kroner på de gyldne håndtryk i kommunerne. Tager man et kig på de nordjyske kommuner, så er Rebild, Frederikshavn, Thisted og Morsø også med i statistikken, der viser, hvor meget kommunale topchefer har fået i godtgørelser siden sidste kommunalvalg. De fire kommuner har brugt 12,5 millioner kroner tilsammen. Tallene kommer fra en aktindsigt, som TV 2 har fået. Professor fra Aalborg Universitet Henning Jørgensen er forarget over beløbet. - Et gyldent håndtryk er ikke noget, der i sig selv bringer mere service eller hjælp. Du kan jo ikke få noget som helst ekstra for de penge – du får ikke passet børn, du får ikke ældreservice, du får ikke én eneste undervisningstime mere ud af det. Det er kun noget, der kommer ned i en privat pengepung, siger Henning Jørgensen, der er professor i offentlig forvaltning ved Aalborg Universitet, til TV 2. Henning Jørgensen mener, at politikerne skal gribe ind over for de høje godtgørelser. - Det er politikerne, der skal stoppe det her. Hvis man ser på, hvad almindelige mennesker har oplevet af lønudvikling gennem de sidste 10 til 15 år, vil man se, at de øverste chefer er spurtet meget langt derfra. Det er ikke mådehold, der har karakteriseret de kommunale topchefer, siger han. TV 2s aktindsigt viser, at i alt 54 af landets 98 kommuner har udbetalt godtgørelser på mellem 265.000 og 13,5 millioner kroner til topledelsen i de seneste fire år. Ti kommuner har brugt mere end fem millioner kroner på denne konto. Læs hele artiklen her . Så mange penge har de fire nordjyske kommuner brugt på gyldne håndtryk siden 2014

Referat:
Fire nordjyske kommuner har tilsammen brugt 12,5 millioner kroner på såkaldte gyldne håndtryk siden sidste kommunalvalg.